НАРОДНО СЪБРАНИЕ
Вх. № 48-202-01-32
Дата:  04.11.2022 г.         13:38 ч.

Република българия
МИНИСТЕРСКИ СЪВЕТ

                       ДО
ПРЕДСЕДАТЕЛЯ НА 
НАРОДНОТО СЪБРАНИЕ
г-н ВЕЖДИ РАШИДОВ
УВАЖАЕМИ ГОСПОДИН ПРЕДСЕДАТЕЛ,
На основание чл. 87, ал. 1 от Конституцията на Република България изпращам Ви одобрения с Решение  872 на Министерския съвет от 2022 г. проект на Закон за изменение и допълнение на Закона за оръжията, боеприпасите, взривните вещества и пиротехническите изделия.
Приложения: 
1. Мотиви към проекта на Закон за изменение и допълнение на Закона за оръжията, боеприпасите, взривните вещества и пиротехническите изделия.
2. Частична предварителна оценка на въздействието.
3.	Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
4. Справка за съответствие с правото на Европейския съюз.
5. Справка за постъпилите бележки и предложения от министерствата и ведомствата от проведеното междуведомствено съгласуване по проекта на акта.
6. Справка за отразяване на становищата, получени след съгласуване на законопроекта.

МИНИСТЪР-ПРЕДСЕДАТЕЛ:

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е    872

от    4 ноември    2022 година

ЗА одобряване на законопроект

На основание чл. 87, ал. 1 от Конституцията на Република България

М И Н И С Т Е Р С К И Я Т    С Ъ В Е Т
Р Е Ш И:

1. Одобрява проекта на Закон за изменение и допълнение на закона за оръжията, боеприпасите, взривните вещества и пиротехническите изделия.
2. Предлага на Народното събрание да разгледа и приеме законопроекта по т. 1.
3. Министърът на икономиката и индустрията да представи законопроекта по т. 1 в Народното събрание.

МИНИСТЪР-ПРЕДСЕДАТЕЛ: /п/ Гълъб Донев

ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ Красимир Божанов
Вярно,
ДИРЕКТОР НА ДИРЕКЦИЯ
“ПРАВИТЕЛСТВЕНА КАНЦЕЛАРИЯ”:
/Веселин Даков/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

ЗА изменение и допълнение на Закона за оръжията, боеприпасите, взривните вещества и пиротехническите изделия

(Обн., ДВ, бр. 73 от 2010 г.; изм. и доп., бр. 88 от 2010 г., бр. 26 и 43 от 2011 г., бр. 44 и 73 от 2012 г., бр. 66, 68 и 70 от 2013 г., бр. 53 и 98 от 2014 г., бр. 14, 56, 79, 94 и 95 от 2015 г., бр. 47, 81 и 103 от 2016 г., бр. 103 от 2017 г., бр. 10 и 20 от 2018 г., бр. 37 от 2019 г., бр. 28 и 100 от 2020 г. и бр. 80 от 2021 г.)

§ 1. В чл. 4 се правят следните изменения и допълнения:
1. Алинея 8 се изменя така:
„(8) Съответствието с техническите спецификации, определени в приложение № 5, гарантира, че предупредителните и сигналните оръжия не могат да бъдат преработени така, че да произвеждат изстрел с куршум или снаряд чрез действието на взривно вещество, и се удостоверява със сертификат за съответствие, издаден от Института по отбрана "Професор Цветан Лазаров" на Министерството на отбраната, наричан по-нататък "Института по отбрана", или с документ, издаден от компетентен орган на държава членка.”
2. Създава се ал. 10:
„(10) Копие от сертификата за съответствие или документа по ал. 8 придружава всяка доставка на предупредителни и сигнални оръжия.”
§ 2. Създава се чл. 4в:
„Чл. 4в. (1) В ГДНП на МВР се създава Национална точка за контакт по отношение на предупредителните и сигналните оръжия.
(2) Националната точка за контакт:
1. оказва съдействие на органи и лица във връзка с установяване на съответствието на предупредителните и сигналните оръжия с техническите спецификации по приложение № 5;
2. осъществява сътрудничество с компетентните органи на другите държави членки, като изисква, получава и при поискване предоставя необходимата информация;
3. публикува на интернет страницата на ГДНП на МВР информация за съответствие на предупредителните и сигналните оръжия с техническите спецификации по приложение № 5 и за лицата, които ги произвеждат в Република България, както и за тези, които едновременно ги допускат за свободно обращение и освобождават за потребление на територията на Република България.”
§ 3. Създава се чл. 4г:
„Чл. 4г. (1) За издаване на сертификат за съответствие с техническите спецификации по приложение № 5 лицата, които произвеждат в Република България, както и тези, които едновременно допускат за свободно обращение и освобождават за потребление на територията на Република България предупредителни и сигнални оръжия, предоставят на Института по отбрана образци за изпитване.
(2) Когато установи съответствие на образците за изпитване с техническите спецификации по приложение № 5, Институтът по отбрана издава сертификат за съответствие в два екземпляра, който съдържа информация за:
1. производителя;
2. вносителя;
3. вида, модела и калибъра;
4. годината на производство;
5. номер и дата на протокола от изпитване.
(3) Единият екземпляр на сертификата за съответствие се предоставя на заявителя, а вторият екземпляр заедно с резултатите от изпитването се изпращат в Националната точка за контакт.
(4) Когато установи, че образците за изпитване не съответстват на техническите спецификации по приложение № 5, Институтът по отбрана предоставя информация на Националната точка за контакт за вида, модела, калибъра, производителя, вносителя и годината на производство.
(5) Директорът на Института по отбрана утвърждава процедурата, методиката и ценоразписа за издаване на сертификат за съответствие на предупредителни и сигнални оръжия с техническите спецификации по приложение № 5.”
§ 4. Създава се чл. 4д:
„Чл. 4д. (1) При деклариране на режим едновременно допускане за свободно обращение и освобождаване за потребление на предупредителни и сигнални оръжия на митническите органи се предоставя сертификат за съответствие или документ по чл. 4, ал. 8, който се отнася за същия вид, модел, калибър, производител, вносител и година на производство на предупредителните и сигналните оръжия.
(2) В случай че вносителят не предостави документ по ал. 1, митническите органи не вдигат стоките за свободно обращение.
§ 5. В чл. 25 се правят следните изменения и допълнения:
1. В ал. 1 след думите „Произведените оръжия” се поставя запетая и се добавя „с изключение на предупредителните и сигналните оръжия, както и произведените”.
2. Създава се ал. 5:
„(5) Предупредителните и сигналните оръжия трябва да отговарят на техническите спецификации по приложение № 5.”
§ 6. Член 28 се изменя така:
„Чл. 28. Уникалната маркировка по чл. 26, ал. 1 и 2 трябва да е ясна и дълготрайна и да отговаря на следните изисквания:
1. съдържа латински или кирилски букви и арабски или римски цифри;
2. размерът на шрифта е най-малко 1,6 мм, но при основни компоненти, които са много малки, може да се използва по-малък размер на шрифта;
3. при затворни рами и цевни кутии, изработени от неметален материал, при който яснотата и дълготрайността на маркировката може да бъде нарушена, маркировката се прави на метална пластина, която е вложена трайно в материала на затворната рама или цевната кутия по такъв начин, че пластината не може да бъде лесно или бързо отстранена, а отстраняването на пластината би разрушило част от затворната рама или цевната кутия.”
§ 7. Параграф 4 от Допълнителните разпоредби се изменя така:
„§ 4. (1) Този закон въвежда изискванията на:
1. Директива 91/477/ЕИО на Съвета от 18 юни 1991 г. относно контрола на придобиването и притежаването на оръжие (ОВ, L 256/51 от 13 септември 1991 г.);
2. Директива 2008/43/ЕО на Комисията от 4 април 2008 г. относно въвеждането съгласно Директива 93/15/ЕИО на Съвета на система за идентификация и проследяване на взривни вещества с гражданско предназначение (ОВ, L 94/8 от 5 април 2008 г.);
3. Директива 2008/51/ЕО на Европейския парламент и на Съвета от 21 май 2008 г. за изменение на Директива 91/477/ЕИО на Съвета относно контрола на придобиването и притежаването на оръжие (OB, L 179/5 от 8 юли 2008 г.);
4. Директива 2012/4/ЕС на Комисията от 22 февруари 2012 г. за изменение на Директива 2008/43/ЕО относно въвеждането съгласно Директива 93/15/ЕИО на Съвета на система за идентификация и проследяване на взривни вещества за граждански цели (ОВ, L 50/18 от 23 февруари 2012 г.)
5. Членове 6, 7 и 15 от Директива 2013/29/ЕС на Европейския парламент и на Съвета от 12 юни 2013 г. за хармонизиране на законодателствата на държавите членки за предоставяне на пазара на пиротехнически изделия (ОВ, L 178/27 от 28 юни 2013 г.);
6. Глава 3 от Директива 2014/28/ЕС на Европейския парламент и на Съвета от 26 февруари 2014 г. за хармонизиране на законодателствата на държавите членки за предоставяне на пазара и надзор на взривните вещества за граждански цели (ОВ, L 96/1 от 29 март 2014 г.);
7. Директива (ЕС) 2017/853 на Европейския парламент и на Съвета от 17 май 2017 г. за изменение на Директива 91/477/ЕИО на Съвета относно контрола на придобиването и притежаването на оръжие (ОВ, L 137/22 от 24 май 2017 г.);
8. Директива за изпълнение (ЕС) 2019/68 на Комисията от 16 януари 2019 г. за определяне на технически спецификации за маркировката на огнестрелните оръжия и техните основни компоненти съгласно Директива 91/477/ЕИО на Съвета относно контрола на придобиването и притежаването на оръжие (ОВ, L 15/18 от 17 януари 2019 г.);
9. Директива за изпълнение (ЕС) 2019/69 на Комисията от 16 януари 2019 г. за определяне на технически спецификации за предупредителните и сигналните оръжия съгласно Директива 91/477/ЕИО на Съвета относно контрола на придобиването и притежаването на оръжие (ОВ, L 15/22 от 17 януари 2019 г.).
(2) Този закон осигурява прилагането на:
1. Регламент (ЕС) № 258/2012 на Европейския парламент и на Съвета от 14 март 2012 г. за изпълнение на член 10 от Протокола на Организацията на обединените нации срещу незаконното производство и трафика с огнестрелни оръжия, техните части и компоненти и боеприпаси, допълващ Конвенцията на Организацията на обединените нации срещу транснационалната организирана престъпност („Протокол за огнестрелните оръжия“), и за установяване на разрешения за износа и мерки за вноса и транзита на огнестрелни оръжия, техни части и компоненти и боеприпаси (ОВ, L 94/1 от 30 март 2012 г.).
2. Регламент за изпълнение (ЕС) 2015/2403 на Комисията от 15 декември 2015 г. за определяне на общи насоки относно стандартите и методите за дезактивиране с цел осигуряване на гаранции, че дезактивираните огнестрелни оръжия са приведени в състояние на необратима нефункционалност (ОВ, L 333/62 от 19 декември 2015 г.).”
§ 8. Създава се приложение № 5:
„Приложение № 5
към чл. 4, ал. 8

Технически спецификации за предупредителните и сигналните оръжия

1.	Предупредителните и сигналните оръжия трябва да отговарят на следните изисквания:
а)	могат да изстрелват пиротехнически сигнални изделия само ако към дулото е прикрепена приставка;
б)	имат дълготрайно приспособление в устройството, което не позволява изстрелване на патрони, заредени с една или няколко твърди сачми, твърди куршуми или твърди снаряди;
в)	проектирани са за патрон, който фигурира в списъка и отговаря на размерите и другите стандарти, посочени в таблица VIII от Таблиците с размери на патрони и патронници (TDCC), изготвени от Постоянната международна комисия за проверка на лекото стрелково оръжие (CIP).
2.	Предупредителните и сигналните оръжия не могат да бъдат преработени чрез използване на обикновени инструменти, за да произвеждат изстрел, или да стане възможно да бъдат преработени така, че да произвеждат изстрел с куршум или снаряд чрез действието на взривно вещество.
3.	Всички основни компоненти на предупредителните и сигналните оръжия са такива, че те не могат да бъдат монтирани или използвани като основни компоненти на огнестрелни оръжия.
4.	Цевите на предупредителните и сигналните оръжия не могат да бъдат отстранени или изменени без значително увреждане или унищожаване на оръжието.
5.	В случай на предупредителни и сигнални оръжия, чиято цев не надхвърля 30 см или чиято обща дължина не надхвърля 60 см, оръжието включва неотстраними препятствия по протежение на цевта, така че да не е възможно преминаването на сачма, куршум или снаряд през цевта чрез действието на взривно вещество и така че всяко свободно пространство, оставено на дулото, да е с дължина, не по-голяма от 1 см.
6.	В случай на предупредителни и сигнални оръжия, които не попадат в обхвата на т. 5, оръжието включва неотстраними препятствия по протежение на най-малко една трета от цевта, така че да не е възможно преминаването на сачма, куршум или снаряд през цевта чрез действието на взривно вещество и така че всяко оставено при дулото свободно пространство да е с дължина, не по-голяма от 1 см.
7.	При всички случаи, независимо от това дали предупредителното или сигналното оръжие попада в обхвата на т. 5 или на т. 6, първото препятствие в цевта се поставя възможно най-близо след патронника на оръжието, като същевременно позволява изхвърлянето на газовете през изходните отвори.
8.	При предупредителни и сигнални оръжия, които са проектирани за изстрелване само на халосни боеприпаси, посочените в т. 5 или в т. 6 препятствия блокират напълно цевта с изключение на един или повече изходни отвора за отвеждане на газовете под налягане. Освен това препятствията блокират напълно цевта по такъв начин, че да не може да се изстрелват газове от предната страна на оръжието.
9.	Всички препятствия са постоянни и не могат да бъдат премахнати, без патронникът или цевта на предупредителното или сигналното оръжие да бъдат разрушени.
При предупредителни и сигнални оръжия, които са проектирани само за изстрелване на халосни боеприпаси, препятствията са изцяло изработени от материал, който е устойчив на рязане, пробиване, разстъргване или шлифоване (или всеки подобен процес) и който е с минимална твърдост 700 HV 30 (в съответствие с изпитването на твърдост по Викерс).
При предупредителни и сигнални оръжия, които не влизат в обхвата на втория абзац от настоящата точка, препятствията са изцяло изработени от материал, който е устойчив на рязане, пробиване, разстъргване или шлифоване (или всеки подобен процес) и който е с минимална твърдост 610 HV 30. Цевта може да има канал по протежението на оста си, който да позволява дразнещите вещества или другите активни вещества да бъдат изхвърляни от изделието.
И в двата случая препятствията са такива, че да предотвратяват следното:
а)	създаването или разширяването на отвор в цевта по протежение на нейната ос;
б)	отстраняването на цевта, с изключение на случаите, когато областта на затворната рама и патронника на предупредителното или сигналното оръжие е станала неизползваема в резултат на отстраняването или когато целостта на изделието е нарушена до такава степен, че то не може да се използва като основа за огнестрелно оръжие без значителен ремонт или добавяне на компоненти.
10.	И патронникът, и цевта са изместени, наклонени или разместени по такъв начин, че да се предотврати възможността от зареждане на боеприпаси и тяхното изстрелване посредством предупредителното или сигналното оръжие. Освен това, в случай на предупредително или сигнално оръжие от револверен тип:
а)	предните части на отворите на патронните гнезда в барабана са стеснени, за да се гарантира, че куршумите са блокирани в патронното гнездо;
б)	посочените отвори са изместени спрямо патронното гнездо.”

Заключителна разпоредба

§ 9. Законът влиза в сила от деня на обнародването му в "Държавен вестник", с изключение на § 1 и 3, които влизат в сила от 
1 юли 2023 г.

Законът е приет от 48-ото Народно събрание на ………..…... 2022 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Вежди Рашидов)

М  О  Т  И  В  И

към проекта на Закон за изменение и допълнение на Закона за оръжията, боеприпасите, взривните вещества и пиротехническите изделия

Причините за разработването на настоящия проект на Закон за изменение и допълнение на Закона за оръжията, боеприпасите, взривните вещества и пиротехническите изделия (ЗОБВВПИ) произтичат от необходимостта за въвеждане в националното законодателство на разпоредбите на Директива за изпълнение (ЕС) 2019/68 на Комисията за определяне на техническите спецификации за маркировката на огнестрелните оръжия и техните основни компоненти и на Директива за изпълнение (ЕС) 2019/69 на Комисията за определяне на техническите спецификации за предупредителните и сигнални оръжия съгласно Директива 91/477/ЕИО на Съвета относно контрола на придобиването и притежаването на оръжие. 
Двете директиви са публикувани в „Официален вестник” на 
ЕС на 17 януари 2019 г., като срокът за транспонирането им в националното законодателство е 17 януари 2020 г. 
На 28 май 2020 г. беше получено официално уведомително писмо № С (2020) 3150/3 относно стартиране на процедура за нарушение № 2020/0152 за нетранспониране на Директива (ЕС) 2019/68 и процедура за нарушение № 2020/0153 за нетранспониране на Директива (ЕС) 2019/69. В предоставения отговор България се ангажира да извърши необходимите законодателни изменения в срок до 
31 декември 2020 г. На 9 февруари 2022 г. Европейската комисия (ЕК) премина към следващ етап и изпрати мотивирани становища по двете процедури за нарушение, като съображенията на българската страна следва да бъдат предоставени в двумесечен срок.
Директива 91/477/ЕИО, която е транспонирана в Закона за оръжията, боеприпасите, взривните вещества и пиротехническите изделия, предвижда чрез акт за изпълнение Европейската комисия да приеме технически спецификации за маркировката на огнестрелните оръжия и техните компоненти. Директива за изпълнение (ЕС) 2019/68 на Комисията определя минималния размер на шрифта на информацията, нанесена в уникалната маркировка на огнестрелното оръжие, изискването при затворни рами и цевни кутии, изработени от неметален материал, маркировката да се нанася върху метална пластина, която да е вложена трайно в материала на затворната рама или цевната кутия, и предоставя възможност на държавата членка да направи съответния избор на буквените означения върху маркировката в зависимост от приложимата азбука, както и на вида на цифрите – арабски или римски. С проекта на ЗИД на ЗОБВВПИ се въвеждат разпоредбите на Директива за изпълнение (ЕС) 2019/68.
Съгласно Директива 91/477/ЕИО, чиято цел е хармонизиране на законодателството по отношение на огнестрелните оръжия, сигналните и предупредителните оръжия се изключват от определението за огнестрелно оръжие, когато са проектирани за подаване на тревога, за сигнализация, за спасяване, за умъртвяване на животни, за риболов с харпун или са предназначени за промишлени или технически цели и могат да се използват единствено за тази цел. Регулацията на сигналните и предупредителните оръжия остава прерогатив на държавите членки. В хода на прилагане на директивата е идентифициран сериозен риск за обществената сигурност и безопасност на гражданите на ЕС, свързан с предупредителните и сигналните оръжия. В повечето държави членки тези оръжия се придобиват без разрешение (съгласно ЗОБВВПИ за тях се прилага уведомителен режим). Предупредителните и сигналните оръжия са значително по-евтини в сравнение с огнестрелните оръжия и се установи, че могат лесно да бъдат видоизменяни в огнестрелни.
Директива (ЕС) 2017/853 на Европейския парламент и на Съвета изменя Директива 91/477/ЕИО, с която се предвижда чрез акт за изпълнение Европейската комисия да приеме технически спецификации, с които се гарантира, че произведените в съответствие със спецификациите предупредителни и сигнални оръжия не могат да бъдат видоизменяни в огнестрелни. Директива за изпълнение (ЕС) 2019/69 на Комисията определя техническите спецификации. За да се предотврати възможността от разпространение на пазара на ЕС на предупредителни и сигнални оръжия, които могат да бъдат лесно видоизменени в огнестрелни оръжия, директивата въвежда изискване държавите членки да гарантират, че оръжията, които се произвеждат или внасят в Съюза, следва да се подлагат на проверки, за да се установи тяхното съответствие с техническите спецификации. Държавите членки следва да предоставят взаимно при поискване резултатите от проведените проверки.
Проектът на ЗИД на ЗОБВВПИ регламентира, че предупредителните и сигналните оръжия трябва да отговарят на техническите спецификации, определени в приложение към закона, като това е гаранция, че те не могат да бъдат преработени в огнестрелни.
С проекта на ЗИД на ЗОБВВПИ се определя Институтът по отбрана „Професор Цветан Лазаров” към Министерство на отбраната като орган, който извършва експертиза на предоставени от български производители и от вносители образци за изпитване на предупредителните и сигналните оръжия за съответствието им с техническите спецификации. При установено съответствие органът издава сертификат за вида, модела, калибъра на оръжието, името на производителя/вносителя, годината на производство и номер и дата на протокола от изпитване и го предоставя на заявителя. Сертификатът придружава всяка доставка на предупредителни и сигнални оръжия.
Със законопроекта в структурата на ГД „Национална полиция“ към МВР се създава Национална точка за контакт за предупредителните и сигнални оръжия (НТКПСО). Националната точка за контакт изготвя и публикува на интернет страницата на МВР списък на предупредителните и сигналните оръжия, които съответстват на техническите спецификации, както и на съответните производители и вносители. Националната точка за контакт за предупредителните и сигнални оръжия си сътрудничи с компетентните органи на другите държави членки за осъществяване на обмен на информация за съответствието на наличните на пазара на ЕС предупредителни и сигнални оръжия с техническите спецификации като изисква, получава и при поискване предоставя необходимата информация.
Законопроектът предвижда осъществяване на контрол от страна на митническите органи. При деклариране на режим едновременно допускане за свободно обращение и освобождаване за потребление на предупредителни и сигнални оръжия на територията на Република България вносителят предоставя на митническите органи сертификат за съответствие, издаден от Института по отбрана, или аналогичен документ, издаден от държава членка, с който се удостоверява съответствието с техническите спецификации.
С предложения проект на ЗИД на ЗОБВВПИ се постига коректно въвеждане в националното законодателство на изискванията на горепосочените директиви, улеснява се проследимостта на огнестрелните оръжия и се елиминира възможността за предоставяне на предупредителни и сигнални оръжия, които могат да бъдат преработени в огнестрелни.

МИНИСТЪР-ПРЕДСЕДАТЕЛ: